Működik a rezsicsökkentés? Falták a gázt és az áramot a magyar háztartások
1,5 százalékkal több gázt és 3 százalékkal több áramot használtak fel a hazai fogyasztók ezen a télen, mint egy évvel korábban. A jelenlegi fűtési szezonban a fogyasztás elsősorban a háztartásokban növekedett, a növekedés esetükben 6,5 százalékos.
Mind gázból, mind áramból több fogyott a mostani télen, mint egy évvel korábban, az előbbi esetében főként a háztartások felhasználása ugrott meg az elmúlt évihez képest – számol be a Napi Gazdaság.

Az újság szerdai cikkében ismerteti: 1,5 százalékkal több gázt és 3 százalékkal több áramot használtak fel a hazai fogyasztók, mint egy évvel korábban. 

Tavaly december eleje és idén február vége között összesen 3,662 milliárd köbméter földgáz fogyott Magyarországon, ami 54 ezer köbméterrel több, mint a 2013-2014-es télen igényelt 3,607 milliárd köbméter – tudta meg a lap a Magyar Energetikai és Közmű-szabályozási Hivataltól (MEKH).

A jelenlegi fűtési szezonban a fogyasztás elsősorban a háztartásokban növekedett, amelyek most 1,111 milliárd köbméter fűtőanyagot használtak fel, míg az előző télen decemberben és januárban csupán 1,040 milliárd köbmétert. Így a növekedés 6,5 százalék, tehát arányában nagyobb, mint a teljes fogyasztás esetében.

Ezzel egy időben növekedett az áramszükséglet is. A hazai fogyasztók a Magyar Villamosenergia-ipari Rendszerirányító (Mavir) adatai szerint 2014 decembere és idén február között összesen 11 235 gigawattóra villamos energiát használtak fel, szemben az előző télen mért 10 883 gigawattórával – olvasható a gazdasági napilapban.
magyar gazdaság energiafogyasztás fgoyasztás fűtés környezet gazdaság áramfogyasztás